KRETINGOS RAJONO SAVIVALDYBĖS TARYBA

SPRENDIMAS

DĖL TAKSI STOTELIŲ ĮRENGIMO KRETINGOS RAJONO SAVIVALDYBĖS TERITORIJOJE TVARKOS APRAŠO TVIRTINIMO

2020 m. lapkričio 26 d. Nr. T2-297

Kretinga

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių, patvirtintų Lietuvos Respublikos susisiekimo ministro 2012 m. sausio 27 d. įsakymu Nr. 3-80 „Dėl Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių patvirtinimo“ (Lietuvos Respublikos susisiekimo ministro 2020 m. sausio 2 d. įsakymo Nr. 3-3 redakcija) 13 punktu, Kretingos rajono savivaldybės taryba n u s p r e n d ž i a:

1. Patvirtinti Taksi stotelių įrengimo Kretingos rajono savivaldybės teritorijoje tvarkos aprašą (pridedamas).

2. Sprendimą paskelbti teisės aktų registre ir savivaldybės interneto svetainėje.

Savivaldybės meras	Antanas Kalnius

PATVIRTINTA

Kretingos rajono savivaldybės tarybos

2020 m. lapkričio 26 d. sprendimu Nr. T2-297

TAKSI STOTELIŲ ĮRENGIMO KRETINGOS RAJONO SAVIVALDYBĖS TERITORIJOJE TVARKOS APRAŠAS

I. BENDROSIOS NUOSTATOS

1. Taksi stotelių įrengimo Kretingos rajono savivaldybės teritorijoje tvarkos aprašas (toliau – Aprašas) nustato taksi stotelių Kretingos rajono savivaldybės (toliau – Savivaldybė) teritorijoje įrengimo tvarką.

2. Apraše vartojamos sąvokos suprantamos taip, kaip apibrėžta Lietuvos Respublikos kelių transporto kodekse, Kelių eismo taisyklėse, patvirtintose Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“ (toliau – Kelių eismo taisyklės), Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklėse, patvirtintose Lietuvos Respublikos susisiekimo ministro 2012 m. sausio 27 d. įsakymu Nr. 3-80 „Dėl Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių patvirtinimo“ (2020 m. sausio 2 d. įsakymo Nr. 3-3 redakcija).

II. TAKSI STOTELIŲ ĮRENGIMAS

3. Taksi stotelių įrengimą ir priežiūrą Savivaldybei priklausančiuose vietinės reikšmės keliuose (gatvėse) organizuoja Savivaldybės administracija, atsižvelgdama į poreikį, technines bei finansines galimybes.

4. Taksi stotelės yra skirtos lengvųjų automobilių taksi (toliau – taksi) stovėjimo vietai pažymėti.

5. Taksi vežėjai, pageidaujantys naujos taksi stotelės įrengimo, motyvuotu prašymu turi kreiptis į Savivaldybės administraciją, kuri taksi vežėjų prašymą teikia svarstyti Kretingos rajono savivaldybės eismo saugumo komisijai (toliau – Komisija). Taksi vežėjų prašymas Komisijoje nagrinėjamas Komisijos nuostatuose nustatyta tvarka.

6. Savivaldybės administracijos direktorius, įvertinęs Aprašo 3 punkte numatytas aplinkybes ir gavęs Komisijos siūlymą, per 5 darbo dienas priima sprendimą dėl taksi stotelės įrengimo. Apie priimtą sprendimą taksi vežėjai informuojami per 10 darbo dienų nuo sprendimo priėmimo.

7. Taksi stotelėse turi būti įrengtas nurodomasis kelio ženklas Nr. 549 „Taksi stotelė“ su stotelės pavadinimu.

8. Po ženklu gali būti tvirtinama lentelė su papildoma informacija keleiviams (pvz., išrašas iš Keleivių vežimo lengvaisiais automobiliais taksi taisyklių, informacija apie taksi užsakymą, leidžiamų stovėti taksi skaičius ir pan.).

III. BAIGIAMOSIOS NUOSTATOS

9. Taksi stotelių įrengimą organizuoja Kretingos rajono savivaldybė administracija, o jas prižiūri seniūnija pagal stotelės buvimo vietą.